Hrad Devín

GEOLOGICKÁ PRECHÁDZKA: OD SANDBERGU PO HRAD DEVÍN // komentovaná vychádzka
2025-05-24 15:00 - 17:00 (Europe/Bratislava) | Hrad Devín, Muránska 10, Bratislava, Slovakia (Slovak Republic)
Pozývame vás na komentovanú vychádzku, ktorá spája ľahkú turistiku s odborným, no zároveň pútavým výkladom geológa Jána Madarása zo Slovenskej akadémie vied. Trasa vedie zo Sandbergu v Devínskej Novej Vsi cez územie Devínskej Kobyly až k hradnému vrchu Devín. Počas putovania sa dozviete, ako sa táto krajina menila v priebehu geologických období, aké horniny ju tvoria a prečo patrí medzi najpestrejšie geologické lokality na Slovensku. Dĺžka trasy je približne 5 km, preto odporúčame pevnú turistickú obuv. Prechádzka sa začína pri informačnej tabuli v prírodnej rezervácii Sandberg.
Vstupné: 5 €
Vstupenky v predaji na GoOut.net.
Kapacita podujatia je obmedzená.

DEVÍN: ZA HRANICOU ZMYSLOV // podujatie pre nevidiacich a slabozrakých návštevníkov
2025-05-31 14:00 - 16:00
Pozývame vás na podujatie pre nevidiacich a slabozrakých návštevníkov k výstave Pozor, hranica! Odborný výklad doplnený o prvky haptického vnímania predmetov vám priblíži atmosféru obdobia železnej opony. Podujatie je pripravené v spolupráci s Úniou nevidiacich a slabozrakých Slovenska a Ústavom pamäti národa.
Kapacita podujatia je obmedzená: 20 ľudí
Vstupné: základné 5 € / zľavnené 3 € (sprievod: 3 €)
Vstupenky v predaji v pokladnici hradu Devín a na GoOut.net.

RYTIERI NA DEVÍNE // KNIGHTS AT DEVÍN
2025-06-07 10:00 - 19:00
V júni odštartujeme našu rytiersku sezónu roku 2025 na hrade Devín. V prvú júnovú sobotu sa pomyselným strojom času vrátime do obdobia stredoveku. Čo všetko vás čaká?
10,00 – Otvorenie brán hradu Devín
11,00 – Otvárací ceremoniál plný šermu a lukostreľby
12,00 – Predstavenie „Božie súdy“
Ako sa v stredoveku riešili súdne spory? Napríklad aj súbojmi na život a na smrť.
13,00 – Orientálne tance
Tance s atmosférou bájneho orientu so závojmi či šabľami.
14,00 – Predstavenie „Tajomstvo slovanského meča“
Príbeh zo slovanského prostredia, ktorý súvisí s archeologickým nálezom starého meča.
15,00 – Rozprávkový príbeh o rytierovi Samovi
Bábkové divadlo o putovaní rytiera a jeho kamaráta – zajačika.
16,00 – Turnaj odvážnych
Stredovekom inšpirovaný rozprávkový príbeh, kde sa o ruku krásnej princeznej uchádzajú udatní rytieri na koňoch ale aj zlý a nikým nepozvaný rytier.
17,30 – Recitál dobovej hudby, prózy a poézie
Výber prózy a poézie v podaní šermiarskeho majstra Petra Kozu doplnený o živý hudobný podklad z daného obdobia.
18,30 – Záverečný ceremoniál plný šermiarskych súbojov, tanca a vlajúcich zástav
19,00 – Ukončenie podujatia a uzavretie hradu
Počas celého dňa budú k dispozícii všakovaké zábavky a kratochvíle:
strelnica s lukmi, kušami a vrhaním nožov
vozenie sa na živom a drevenom koni
detský kútik s rôznymi hrami (katapult, chodúle, hádzanie na jednorožca krúžkami, hádzanie krúžkov na meče, hádzanie loptičiek do draka)
remeselné a predajné stánky, stánok s občerstvením
Po zakúpení lístka si okrem vystúpení môžete pozrieť aj celý areál hradu so všetkými jeho krásnymi zákutiami a zaujímavými expozíciami.
Organizátorom podujatia je šermiarska skupina TOSTABUR v spolupráci s Múzeom mesta Bratislavy.
Vstupenky: základné: 12€ / zľavnené: 6€ / veľké rodinné (2 dospelí a 1-3 deti): 27€ / malé rodinné (1 dospelý a 1-2 deti): 15€
Vstupenky: v predaji v pokladnici hradu Devín / online na webe hraddevin.mmb.sk
Organizátor má právo vyžiadať si k nahliadnutiu doklad, ktorý oprávňuje kupca na kúpu zľavneného lístka (napr. študentská karta ISIC, seniori občiansky preukaz).
EN
In June, we’re kicking off our 2025 knightly season at Devín Castle. On the first Saturday of June, we’ll travel back in time to the Middle Ages. What awaits you? An opening ceremony full of sword fighting and archery, the show “God’s Judgments”, oriental dances, a recital of period music, prose, and poetry— and much more!
The event is organized by the historical fencing group TOSTABUR in cooperation with the Bratislava City Museum.
Admission: Standard: €12 / Discounted: €6 / Large family ticket (2 adults and 1–3 children): €27 / Small family ticket (1 adult and 1–2 children): €15
Tickets: Available at the Devín Castle ticket office or online at hraddevin.mmb.sk
The organizer reserves the right to request proof of eligibility for discounted tickets (e.g., ISIC student card, ID for seniors).

SÚTOK // multižánrový festival Múzea mesta Bratislavy
2025-06-14 10:00 - 22:00
∼ SÚTOK ∼ kde história, umenie a príroda prúdia spolu ∼
Ikonický hrad Devín. Miesto, kde sa stretávajú rieky Dunaj a Morava. Práve tu ožije festival SÚTOK už 14. 6. 2025. Predstavujeme nový multižánrový festival Múzea mesta Bratislavy. Na hrade Devín sa 14. júna prepojí spoznávanie histórie s udržateľnosťou, hudbou a zábavou.

∼ ČO VÁS ČAKÁ ∼ Ponorte sa do pútavých prednášok, diskusií, komentovaných prehliadok a interaktívnych workshopov, vďaka ktorým spoznáte nielen históriu hradu Devín, ale aj jeho kultúrny význam.
Zažite podmanivé hudobné vystúpenia vrátane headlinera FVLCRVM, Ktorý predstaví svoju šou v kulisách úžasných výhľadov a hradieb.
Súčasťou festivalu bude aj diskusia o význame hradu Devín v našej kultúre a o tom, ako formoval a stále formuje naše vnímanie národnej identity. Rozoberieme aj aktuálnu tému – aký bol a aký bude devínsky amfiteáter. Nebude chýbať ani komunitný rozmer – ochutnávky lokálneho vína a devínskeho ríbezláka v originálnom Ríbezbare.
Pre rodiny s deťmi budú pripravené hry a tvorivé aktivity. Čakajú na vás aj relaxačné zóny v prírode, kde si môžete užiť festivalovú atmosféru v pokoji a pohodlí. Zapíšte si do kalendára dátum 14. 6. a sledujte nás pre ďalšie informácie.

Celkový program predstavíme už čoskoro na webstránke festivalu.
Lístky si môžete zakúpiť tu.

Hlavný mediálny partner: Denník SME
Mediálni partneri: Rádio FM, Rádio Devín, Historická Revue, Kapitál, StartItUp.sk, Interez.sk, IN.BA, Citylife.sk

Cyrilometodské dobové slávnosti v Devíne // zážitkové podujatie
2025-06-21 10:00 - 17:00
V sobotu 21. júna sa hrad Devín stane súčasťou podujatia venovaného tradícii a odkazu sv. Cyrila a Metoda. Tešiť sa môžete na program plný hudby, remesiel a aktivít pre deti. Múzeum mesta Bratislavy sa zapojí komentovanou prehliadkou a workshopom. Príďte stráviť deň plný zaujímavých zážitkov!
TEPANÉ PRÍBEHY: PLAKETA AKO Z DÁVNYCH ČIAS
Vráťte sa s nami do čias dávnych Slovanov a objavte krásu ranostredovekých kovových plakiet, aké poznáme napríklad z Bojnej. Počas tohto tvorivého workshopu sa deti zoznámia s technikou kovotepectva – vlastnoručne si vytvoria jednoduchú plaketu z plechového kruhu pomocou paličky a vlastnej fantázie.
Na mieste budú pripravené obrázky historických plakiet a ďalších motívov ranostredovekého umenia, ktoré poslúžia ako inšpirácia. Malí tvorcovia tak budú môcť nielen rozvíjať svoje zručnosti, ale aj spoznať kus našej histórie hravou a zážitkovou formou.
Workshop sa bude konať v priestoroch Výstavného pavilónu na hrade Devín.
S platnou vstupenkou (podľa nášho aktuálneho cenníka) na hrad Devín je workshop zdarma.
Bohatý sprievodný program sa bude už tradične odohrávať na námestí pred domom kultúry, v kostole, na záhrade kostola či na hrade Devín. Viac informácií o celom programe nájdete tu.
Organizátori: Cyrilo-metodská cesta, MČ Devín, Bratislavský kraj, Slovenský dom Centrope, Múzeum mesta Bratislava

Cyrilometodské dobové slávnosti v Devíne // komentovaná prehliadka
2025-06-21 13:00 - 15:00
V sobotu 21. júna sa hrad Devín stane súčasťou podujatia venovaného tradícii a odkazu sv. Cyrila a Metoda. Tešiť sa môžete na program plný hudby, remesiel a aktivít pre deti. Múzeum mesta Bratislavy sa zapojí komentovanou prehliadkou a workshopom. Príďte stráviť deň plný zaujímavých zážitkov!
PREČO PRÁVE DEVÍN?
Komentovaná prehliadka vás zavedie na zaujímavé miesta hradu Devín, ktorý v 19. storočí zohral významnú úlohu ako zdroj inšpirácie pre básnikov, spisovateľov, umelcov a predstaviteľov národného obrodenia.
Prečo sa práve Devín stal symbolickým miestom pre štúrovcov? A aký význam mu pripisovali v čase národného obrodenia? V sprievode historika Mgr. Erika Koncza z Historického ústavu SAV sa pozrieme na to, ako sa predstavy o minulosti prepájali s týmto konkrétnym miestom, ktoré podnecovalo záujem o históriu aj národnú identitu.
Vstup zadarmo s rezerváciou cez GoOut.net.
Bohatý sprievodný program sa bude už tradične odohrávať na námestí pred domom kultúry, v kostole, na záhrade kostola či na hrade Devín. Viac informácií o celom programe nájdete tu.
Organizátori a spoluorganizári: Cyrilo-metodská cesta, MČ Devín, Bratislavský kraj, Slovenský dom Centrope, Múzeum mesta Bratislava

JOGA NA DEVÍNE // zážitkové podujatie
2025-07-09 19:30 - 21:00, 2025-07-16 19:30 - 21:00, 2025-07-30 19:00 - 20:30, 2025-08-06 19:00 - 20:30
Zažite večer plný pokoja a vedomého pohybu priamo na hrade Devín.
Počas vybraných letných termínov si budete môcť oddýchnuť pri jemnom pohybe a krátkej meditácii.
V sprievode pomalého „flow“ cvičenia uvoľníte telo aj myseľ – necháte stíchnuť myšlienky, spomaliť dych a precítite prítomný okamih. Na hrade Devín si spoločne vychutnáme západ slnka, prehĺbime dych a uvoľníme telo.
Partnerom podujatia je Yoga House.
Vstupné: 8 €, na mieste 10 €
Vstupenky v predaji v pokladnici hradu Devín aj na vstupenky.mmb.sk

POVOZNÍK SMRTI x KRAGROWARGKOMN & JORI JOSIPHSON // letné kino + hudba
2025-07-18 20:30 - 22:30
Počas letnej sezóny 2025 prinášame na hrad Devín jedinečné filmové večery.
Švédsky Povozník smrti už viac ako sto rokov fascinuje divákov*čky svojím príbehom o smrti, pokání a nádeji. Témami o nadobúdaní stratenej dôvery a obnovení rozpadnutých vzťahov má stále čo ponúknuť aj dnes. V rámci projektu Tiché noci na Devíne, ktorý podporil Fond na podporu umenia, ho hudobne doplnia experimentátor Jori Josiphson so svojou symbiózou elektronického a akustického zvuku a temný Kragrowargkomn. Ako sa im podarilo preniknúť do špecifickej atmosféry filmu?
Príďte si túto unikátnu kombináciu vychutnať v magických kulisách devínskeho hradu po západe slnka.
Podujatie prinášame v spolupráci s Film Europe a Hradby Samoty.
Vstupné: 12 €, na mieste 15 €
Vstupenky v predaji online na vstupenky.mmb.sk

BÁBKOVÉ DIVADLO: KOLOBEH VODY // divadelné predstavenie
2025-07-20 10:30 - 11:30
Na Devíne ožíva rozprávkový svet, kde aj kvapka vody môže zmeniť veľké veci.
Malá Kvapka Medarda sa zúčastní na vodných pretekoch – ale namiesto víťazstva sa rozhodne pomáhať. Uhasí požiar, napojí smädných a roztočí vodný mlyn. Hoci nevyhrá súťaž, získa to najcennejšie: medailu za pomoc druhým. Bábkové divadlo s pesničkami vtiahne deti do sveta dobrodružstva, empatie a zázrakov prírody. Inšpiratívne, zábavné a ekologicky hravé!
Podujatie organizujeme v spolupráci s občianskym združením Divadlo na hojdačke.
Rodinný program je vhodný pre rodiny s deťmi vo veku 3 – 10 rokov.
Vstupné: 4 €
Vstupenky v predaji v pokladnici hradu Devín a online na vstupenky.mmb.sk

LETNÉ KINO NA HRADE DEVÍN: NENÁVISŤ // filmové premietanie
2025-07-23 21:00 - 23:00
V letnej sezóne 2025 prináša MMB na hrad Devín filmové večery, počas ktorých zažijú návštevníci a návštevníčky nočnú atmosféru hradu pri premietaní filmovej snímky.
24 hodín v živote troch mladých mužov na francúzskom predmestí deň po násilnej vzbure. Žid Vinz, Afričan Hubert a Arab Saïd bezcieľne trávia svoje dni v betónovom prostredí predmestia a dávajú francúzskej imigrantskej populácii ľudské tváre. Nenávisť, míľnik francúzskej kinematografie, je odvážnym, znepokojivým a vizuálne výbušným pohľadom na štvrť „banlieue“ na predmestí Paríža.
NENÁVISŤ, Mathieu Kassovitz, Francúzsko, 1995, 98 min
Podujatie prinášame v spolupráci s Film Europe
Vstupné: 8 €, na mieste 10 €
Vstupenky v predaji online na vstupenky.mmb.sk

STANOVAČKA NA HRADE // pod hviezdami Devína // naplnená kapacita
2025-07-25 19:00 - 2025-07-26 07:00
Zažite noc, ktorú si vaše deti budú pamätať navždy!
Devín ponúka dobrodružstvo plné aktivít vrátane tvorivého čítania, pátracej nočnej hry a malého občerstvenia. V programe sa ponoríme do pokojnej atmosféry večerného hradu, kde budeme jeho jediní návštevníci. Spolu si prečítame príbeh o slonovi a mravcovi, v ktorom zistíme, že aj rozdielni spojenci dokážu spolu veľké veci – ako kedysi na Devíne Germáni a Rimania. Zažite Devín v úplne novom svetle – tichý, večerný, tajomný. Pre rodiny, ktoré túžia po zážitku.
Nepremeškajte toto dobrodružstvo!
Rodinný program je vhodný pre rodiny s deťmi vo veku 5 – 10 rokov.
Kapacita podujatia je naplnená.
Vstupné: Malá rodinná vstupenka (max. 3 osoby) 35 € a veľká rodinná vstupenka (max. 5 osôb) 55 €
Vstupenky v predaji v pokladnici hradu Devín a online na webe hraddevin.mmb.sk
Priebeh podujatia:
19:00 – Príchod na Devín a stavanie stanov
Stan si, prosím, prineste vlastný
19:00 – 20:30 – Opekanie špekačiek a spoločná večera pri ohni
V prípade špeciálnych diét, intolerancií alebo vegetariánskych preferencií odporúčame priniesť si vlastné jedlo. Oheň, špekačky, horčica a chlieb budú pripravené.
20:30 – Tvorivé čítanie s Miriam Halamičkovou
Spoločne si prečítame príbeh Slon a mravec.
22:00 – Nočná pátracia hra po hrade Devín
S baterkami v ruke budeme hľadať stopy objavovať málo známe zákutia hradu.
23:00 – Nočný pokoj a prenocovanie v stanoch
7:00 – Raňajky a rozlúčka
Jednoduché raňajky (pečivo, ovocie, čaj, káva) budú pripravené pre každého účastníka.

RYTIERI NA DEVÍNE // historický festival
2025-08-02 10:00 - 19:00
V prvú augustovú sobotu sa na Devíne môžete preniesť do čias dvorných dám, rytierov, landsknechtov a ich turnajov.
Program pripravený skupinou Tostabur je plný šermu a lukostreľby, napínavých vystúpení a tematických scén. Uvidíte tance aj súboje inšpirované tajomným Orientom a v dramatickom predstavení Božie súdy sa dozviete, ako sa kedysi rozhodovalo o vine a nevine – zbraňami.
Deň plný dobrodružstiev prinesie aj rozprávkový príbeh rytiera Sama, bábkové predstavenie pre najmenších a veľkolepý súboj rytierov o srdce princeznej na koňoch i mečmi. Deň zakončí recitál dobovej hudby a poézie a záverečný ceremoniál plný šermiarskych súbojov a tanca.
Okrem vystúpení vás čakajú aj zábavky pre deti, jazda na koni, stredoveká strelnica, remeselné stánky aj chutné občerstvenie. Celý areál hradu bude otvorený na objavovanie.
Vstupné: základné: 12€ / zľavnené: 6€ / veľké rodinné (2 dospelí a 1-3 deti): 27€ / malé rodinné (1 dospelý a 1-2 deti): 15€
Vstupenky v predaji v pokladnici hradu Devín a online na webe hraddevin.mmb.sk

HISTORICKÝ ŠERM NA HRADE DEVÍN // zážitkové podujatie
2025-08-03 14:00 - 16:00
Ako sa bojuje mečom bez toho, aby ste sa zranili? Čo všetko stojí za scénickým duelom a kde sa končí divadlo a začína sa technika? Príďte to zistiť priamo na hrad Devín!
Pozývame vás na otvorený tréning historického šermu pod vedením skúsených šermiarov zo skupiny Manu Forti. Tréning je rozdelený do štyroch paralelných častí:

techniky šermu so zameraním na jednoručný meč,

nácvik scénických duelov, kde technika ožíva v pohybe,

sparring – praktické preverenie zručností aj za účasti hostí z iných šermiarskych skupín,

interaktívna zóna pre divákov, kde si môžete vyskúšať základy šermu pod dohľadom trénera.

Program je vhodný pre úplných začiatočníkov, mierne pokročilých aj zvedavcov z radov verejnosti. Nemusíte mať žiadne skúsenosti – stačí chuť objaviť niečo nové alebo sa len prísť pozerať a nasať atmosféru šermu na pôsobivom mieste s výhľadom.
Vstup na podujatie je možný s platnou vstupenkou na hrad Devín alebo online na vstupenky.mmb.sk

LETNÉ KINO NA HRADE DEVÍN: MAČACIA ODYSEA // filmové premietanie
2025-08-13 20:30 - 22:30
V letnej sezóne 2025 prináša MMB na hrad Devín filmové večery, počas ktorých zažijú návštevníci a návštevníčky nočnú atmosféru hradu pri premietaní filmovej snímky.
Mačacia odysea, Gints Zilbalodis, Lotyšsko, Francúzsko, Belgicko, 2024, 85 min
Zdá sa, že svet sa blíži ku koncu, plný pozostatkov ľudskej prítomnosti. Mačka je samotárske zviera, ale keď jej domov zničí veľká povodeň, nájde útočisko na lodi obývanej rôznymi druhmi, s ktorými sa musí spojiť napriek vzájomným odlišnostiam. Na osamelej lodi, ktorá sa plaví mystickou zaplavenou krajinou, sa vyrovnávajú s výzvami a nebezpečenstvami, ktoré prináša adaptácia na tento nový svet. Nechajte sa unášať krásnym príbehom. Bez slov.
Podujatie je organizované v spolupráci s FilmEurope.
Vstupné: dospelí 8 €/deti do 15 rokov 4 €, na mieste dospelí 10 €/deti do 15 rokov 5 €
Vstupenky v predaji online a na vstupenky.mmb.sk.

SUN(DJ)SET : DJ VESNU // hudba na hradbách
2025-08-16 19:00 - 21:00
SUN(DJ)SET: DJ VESNU
DJ set priamo na hrade Devín pri západe slnka. Spojenie hudby a výnimočného miesta, kde sa večerná atmosféra stretáva s elektronikou. Príď si užiť letný večer inak – pod holým nebom, s výhľadom a dobrým zvukom.
Snovú výpravu po rozľahlých končinách techna, tech housu a nu disca prinesie na hrad Devín DJ Vesnu. Vo svojom sete prepláva spolu s publikom cez hlboké temné beaty so štipkovou melanchólie do hravých vôd, ktoré prinesú nečakanú radosť a potešenie. Vesnu sa na mieste spojenia krajín, riek aj kultúr pokúsi prekonať hudbou zbytočné hranice medzi nami. A hravou elektronikou pripomenie, že jediné, čo máme, je tento moment.
Vstupné: 8 €, na mieste 10 €
Vstupenky v predaji online na vstupenky.mmb.sk.

NIBELUNGOVIA: SIEGFRIED x VYŠEHRAD (letné kino + hudba) // zážitkové podujatie
2025-08-23 20:00 - 22:30
Pôsobivá snímka z roku 1924 patrí medzi najväčšie klasiky nemého filmu. Dodnes uchvacuje výpravnými scénami, temnou atmosférou a prekvapivo modernými filmovými trikmi.
V rámci série Tiché noci na Devíne, ktorú podporil Fond na podporu umenia, ho hudobne doplní Vyšehrad – projekt, spájajúci rôznorodé vplyvy do nečakaných podôb. Jeho piesne rozprávajú o snových putovaniach a výpravách do neznámych končín – či už zeme, alebo ľudskej mysle. Runy, maskáče, techno, black metal, kobky, lesy, stredovek, reťaze, štekot divokých psov, samota aj okázalé slávnosti. Toto nechcete zmeškať!
Prinášame v spolupráci s Film Europe a Hradby Samoty.
Vstupné: 12 €, na mieste 15 €
Vstupenky v predaji online na vstupenky.mmb.sk.

Z TECHNICKÝCH PRÍČIN SA PODUJATIE NEKONÁ // ARCHEOLOGICKÁ MISIA NA DEVÍNE // rodinný program
2025-08-24 10:30 - 13:30
Objavujte históriu tam, kde sa odohrávala! Vydajte sa na dobrodružnú archeomisiu priamo pod hradom Devín. Hľadanie starých artefaktov, odhaľovanie tajomstiev ukrytých pod nohami a tvorenie spoločného odtlačku našich dní – to všetko vás čaká v zážitkovom programe, ktorý prepája učenie so zábavou. Deti si vyskúšajú prácu archeológov na vlastnej koži a pochopia, že história nie je nudná kapitola z učebnice, ale veľké dobrodružstvo! Pridajte sa k nám a objavte Devín ako miesto, kde minulosť ožíva a rodiny si tvoria spomienky.
Rodinný program je vhodný pre rodiny s deťmi vo veku 5 – 10 rokov.
Kapacita podujatia je obmedzená (15 rodín).
Čo deti zažijú:
– Preskúmame hrad Devín pohľadom archeológa
– Zistíme, čo tu mohli zanechať Rimania, Germáni či stredovekí rytieri
– Vyskúšame nálezy dať znovu do kopy
– Vytvoríme vlastný odtlačok – artefakt dnešnej doby
– Porovnáme, čo by po nás ostalo budúcim generáciám
Vstupné: 6 € (rodinné vstupné: 1 rodina = max. 5 ľudí)
Vstupenky v predaji v pokladnici hradu Devín a online na webe hraddevin.mmb.sk.

JOGA NA DEVÍNE // zážitkové podujatie
2025-08-27 19:00 - 20:30
Zažite večer plný pokoja a vedomého pohybu priamo na hrade Devín.
Počas vybraných letných termínov si budete môcť oddýchnuť pri jemnom pohybe a krátkej meditácii.
V sprievode pomalého „flow“ cvičenia uvoľníte telo aj myseľ – necháte stíchnuť myšlienky, spomaliť dych a precítite prítomný okamih. Na hrade Devín si spoločne vychutnáme západ slnka, prehĺbime dych a uvoľníme telo.
Partnerom podujatia je Yoga House.
Vstupné: 8 €, na mieste 10 €
Vstupenky v predaji v pokladnici hradu Devín aj na vstupenky.mmb.sk.

DIVADELNÉ PREDSTAVENIE: POSTAV SA ZA SEBA – BEZROZDIELOVE // rodinný program
2025-08-31 10:30 - 11:30
Rozprávkové predstavenie v jedinečnej kulise Devína, kde Dunaj stretáva Moravu a príbehy naberajú hlbší význam. V tieni hradu ožívajú príbehy o priateľstve, rešpekte a o tom, že rozdielnosť nemusí byť hrozbou, ale príležitosťou na porozumenie.
Príďte si pozrieť príbeh Lestera, ktorý zisťuje, že pokoj v lese – aj v živote – nevzniká tichom, ale ochotou načúvať. Hravé a podnetné predstavenie pre rodiny hľadajúce zážitok, ktorý deti nenápadne naučí, že aj tí „iní“ si zaslúžia naše pochopenie. Devín nie je len výletný cieľ – je to javisko hodnôt, ktoré stoja za to.
Podujatie organizujeme v spolupráci s občianskym združením ZA SEBA.
Rodinný program je vhodný pre rodiny s deťmi vo veku 3 – 9 rokov.
Vstupné: 4 €
Vstupenky v predaji v pokladnici hradu Devín a online na webe hraddevin.mmb.sk.

RYTIERI NA DEVÍNE // historický festival
2025-09-06 10:00 - 18:00
Hrad Devín opäť ožije čarom minulosti! V kulisách stredovekých múrov sa rozprestrie pestrofarebný program, ktorý vás prenesie do čias palatínov, landsknechtov a renesančných bálov.
Po otvorení brán vás privíta slávnostný ceremoniál. Neskôr sa hrad premení na tanečnú sieň – renesančné tance nám pripomenú krásu dvorského umenia i spletité ľudské povahy. Následne sa presunieme na bojiská 16. storočia, kde sa pred vašimi očami zhmotní pestrý a búrlivý svet žoldnierov a ich družiek. Vrcholom bude veľkolepý uhorský rytiersky turnaj. Inšpirovaný udalosťami okolo Žitavského mieru, predstaví postavy reálne zakorenené v dejinách a ponúkne napínavé jazdecké aj pešie súboje v duchu hesla česť, sila a tradícia.
Po celý čas vás budú čakať aj stredoveké kratochvíle – lukostreľba, vrhanie nožov, jazda na drevenom aj živom koni, zábavné hry pre deti, stánky s remeslami, občerstvením a atmosférou hodnou veľkého jarmoku.
Vstupenky v predaji v pokladnici hradu Devín a online na webe hraddevin.mmb.sk.
Hlavný organizátor: TOSTABUR (Tovarišstvo starých bojových umení a remesiel v Bratislave).

ZATMENIE MESIACA NA DEVÍNE // magický zážitok pod nočnou oblohou
2025-09-07 18:30 - 22:00
Zažite výnimočný večer pod hviezdami! V nedeľu 7. septembra vás srdečne pozývame na pozorovanie zatmenia Mesiaca na hrade Devín, ktorý bude pri tejto príležitosti otvorený až do 22:00.
Od 18:30 sa môžete usadiť na lúke pred Garayovým palácom, kde bude zatmenie krásne viditeľné voľným okom – bez potreby teleskopov, v príjemnej atmosfére na dekách pod večernou oblohou.
Zatmenie začne približne o 19:00, svoj vrchol dosiahne o 20:11 a skončí okolo 22:00. Súčasťou programu bude aj krátky odborný výklad od členov Slovenského zväzu astronómov.
Vstupné: 8 € dospelý / 4 € zľavnený (študent, senior, ZŤP).
Vstupenky v predaji v pokladnici hradu Devín a online na webe hraddevin.mmb.sk.
V prípade nepriaznivého počasia sa podujatie neuskutoční.

JOGA NA DEVÍNE // zážitkové podujatie
2025-09-10 18:30 - 20:00
Zažite večer plný pokoja a vedomého pohybu priamo na hrade Devín. Počas vybraných letných termínov si návštevníci budú môcť oddýchnuť pri jemnom pohybe a krátkej meditácii. V sprievode pomalého „flow“ cvičenia uvoľníte telo aj myseľ – necháte stíchnuť myšlienky, spomalíte dych a precítite prítomný okamih. Na hrade Devín si spoločne vychutnáme západ slnka, prehĺbime dych a uvoľníme telo.
Partnerom podujatia je Yoga House.
Vstupné: 8 €, na mieste 10 €
Vstupenky v predaji v pokladnici hradu Devín aj na webe vstupenky.mmb.sk.

KINO NA HRADE DEVÍN: BASTARD // filmové premietanie pod hviezdami
2025-09-11 19:30 - 22:00
Na záver letnej sezóny 2025 prináša MMB na hrad Devín filmový večer, počas ktorého zažijú návštevníci a návštevníčky nočnú atmosféru hradu pri premietaní filmovej snímky:
BASTARD, Nikolaj Arcel, Dánsko/ Nórsko, 2023, 127 min
Bastard je strhujúca dráma zasadená do polovice 18. storočia, ktorá rozpráva príbeh o dobývaní dánskych vresovísk, o nespútanej prírode, veľkých snoch a ešte väčších obetách. Je to príbeh o hrdom a nekompromisnom mužovi a o žene, ktorá sa stane jeho spojenkyňou v boji proti zlu, smrti a zatrateniu.
Podujatie je organizované v spolupráci s Film Europe.
Vstupné: 8 €, na mieste 10 €
Vstupenky v predaji online na vstupenky.mmb.sk.

DEVÍN PRE VŠETKÝCH // inkluzívny komunitný festival
2025-09-13 14:00 - 21:00
Na hrade Devín sa uskutoční inkluzívny komunitný festival, ktorý prepája ľudí všetkých vekov, schopností a príbehov. Festival vznikol v spolupráci s občianskym združením Kolesá sa majú točiť – Wheels Should Be Rolling a nesie jasné posolstvo: Nejde o výnimky, ale o to, čo nás spája.
Podujatie odštartuje nenáročná cyklojazda okolo hradu – vhodná pre deti, dospelých aj seniorov. K dispozícii bude strážené parkovanie bicyklov a profesionálny cykloservis v spolupráci s Cshop.
Na hlavnom pódiu sa stretnú dve inšpiratívne osobnosti: obľúbený spisovateľ Daniel Hevier a olympijský víťaz Matej Tóth, ktorí predstavia svoj projekt Strážcovia pohybu – rozhýb telo, rozhýb myseľ. O energiu a pohyb sa postarajú aj parkouristi z Big Street Project, ktorí ukážu, ako prekonať fyzické aj mentálne prekážky.
Silným momentom programu bude inkluzívna bubnovačka pod vedením lektora Tona Gutha – rytmus a muzikoterapia spoja svet počujúcich a nepočujúcich.
Múzeum mesta Bratislavy pripraví komentované prehliadky hradu a interaktívnu Escape Room hru, ktorá preverí tímového ducha, zvedavosť a chuť objavovať.
Po západe slnka sa hrad premení na tanečný parket. Houseový set DJ Kuba Kinga a koncerty bratislavských kapiel Space Cats a La3no Cubano rozprúdia atmosféru a prepoja publikum bez rozdielov.
Vstupné: podľa bežného cenníka hradu Devín.
Posledný vstup na hrad: 20.00
Vstupenky sú dostupné v pokladnici hradu.

ODVÁŽNE PÁTRANIE: TAJOMSTVÁ NAPOLEONSKÝCH ČIAS // zážitkové podujatie
2025-09-19 19:00 - 21:00
Vyrazte s nami na dobrodružnú výpravu plnú pátrania, hádaniek a odvážnych úloh! Tentoraz vás séria Odvážne pátranie zavedie na majestátny hrad Devín, kde sa vydáme po stopách napoleonských vojsk, ktoré kedysi prešli týmto historickým miestom.
Čakajú vás zábavné aj poučné stanovištia, kde si deti spolu s rodičmi preveria svoje schopnosti, bystrosť i odvahu. Spolu odhalíme: čo robili vojaci počas ťažení, ako sa orientovali v teréne, a čo sa stalo s hradom počas napoleonských výprav.
Okrem zaujímavých úloh sa môžete tešiť aj na krásne výhľady a nevšedný zážitok z objavovania histórie.
Vstupné:
Malá rodinná vstupenka (1 dospelý + 2 deti): 10 €
Veľká rodinná vstupenka (2 dospelí + 3 deti): 15 €
Kapacita podujatia je obmedzená.
Vstupenky v predaji na vstupenky.mmb.sk.

ŠARKANIÁDA NA DEVÍNE // rodinné podujatie pre malých aj veľkých // KITES TAKE TO THE SKIES OVER DEVÍN! // a family-friendly event for all ages
2025-09-20 15:00 - 18:00
Pozývame vás na podujatie plné farieb a pohybu – šarkany sa opäť rozletia nad Devínom. V príjemnom prostredí s výhľadom na sútok riek budú oblohu zdobiť desiatky šarkanov všetkých tvarov a veľkostí.
Okrem lietania vás čaká interaktívny rozprávkový program so žonglérskymi prvkami a výtvarný ateliér pre deti aj dospelých. Na mieste bude zabezpečené aj občerstvenie, takže si môžete dať niečo pod zub a oddýchnuť si.
Každý šarkan bude odmenený malou pozornosťou. Ak bude vlastnoručne vyrobený, dostane ešte jednu navyše.
Podujatie organizujeme v spolupráci s Mestskou časťou Devín.
Vstupné: Rodiny so šarkanom majú vstup zdarma (rodina = 2 dospelé osoby + dieťa). Pre ostatných platí vstupné podľa aktuálneho cenníka na hrade Devín.
Posledný vstup do hradného areálu o 17:30.
Vstupenky v predaji v pokladnici hradu Devín.

Join Us for a Colorful and Active Event – Kites Take to the Skies Over Devín! We invite you to an event full of color and movement – kites will once again soar above Devín. In a pleasant setting with a view of the river confluence, dozens of kites of all shapes and sizes will decorate the sky.
In addition to flying kites, enjoy an interactive fairy-tale program with juggling elements and an art workshop for children and adults. Refreshments will also be available on site, so you can grab a bite and relax.
Every kite will receive a small gift. Handmade kites will receive an extra reward!
This event is organized in cooperation with the Devín Municipal District.
Admission: Families with a kite enter for free (family = 2 adults + 1 child). All other visitors pay according to the current Devín Castle ticket prices.
Last entry to the castle grounds is at 5:30 PM.
Tickets are available at the Devín Castle ticket office.

ZRUŠENÉ // RYTIERI NA DEVÍNE // historický festival
2025-10-04 10:00 - 17:00
Mrzí nás to, ale podujatie plánované na 4. 10. je zrušené z náhlych zdravotných dôvodov. Ďakujeme za pochopenie.
Prvýkrát sa stretneme na hrade Devín aj v októbri – netradične, no o to výnimočnejšie. Čaká vás príjemný jesenný deň plný histórie, objavovania a rozprávkových príbehov v čarovnej atmosfére tohto jedinečného miesta.  Program prinesie orientálne tance so závojmi a šabľami, napínavé vystúpenie Tajomstvo slovanského meča inšpirované archeologickým nálezom starého meča, kúzelnícke okienko a veľkolepý Turnaj odvážnych, na ktorom sa udatní rytieri na koňoch popasujú o srdce princeznej so zlým a nepozvaným rytierom. Deň zakončí záverečný ceremoniál plný šermu a tanca.
Okrem vystúpení vás čakajú aj zábavky pre deti, jazda na koni (živom aj drevenom), stredoveká strelnica, remeselné stánky a chutné občerstvenie.
Hlavný organizátor: TOSTABUR (Tovarišstvo starých bojových umení a remesiel v Bratislave).
Vstupné: základné: 12 €; zľavnené: 6 €; veľké rodinné (2 dospelí a 1 – 3 deti): 27 €; malé rodinné (1 dospelý a 1 – 2 deti): 15 €
Vstupenky v predaji v pokladnici hradu Devín a online na webe hraddevin.mmb.sk.
